1.ÚVOD

Odpad pochádzajúci z ťažobného a baníckeho priemyslu predstavuje veľmi významnú časť celkového objemu odpadu vyprodukovaného v Európskej únii (približne 30 % v roku 2012, pozri tabuľku priloženú k tejto správe). Nesprávne nakladanie s takýmto odpadom môže mať škodlivé účinky na ľudské zdravie a životné prostredie a môže viesť k vážnym haváriám.

Cieľom smernice 2006/21/ES o nakladaní s odpadom z ťažobného priemyslu (ďalej len „smernica“) je predchádzať nepriaznivým účinkom na životné prostredie alebo ich v čo najväčšej možnej miere znižovať, najmä účinky na vodu, ovzdušie, pôdu, živočíchy, rastliny a krajinu a z nich vyplývajúce riziká pre zdravie ľudí, ktoré sú výsledkom nakladania s odpadom z ťažobného priemyslu. Smernica sa vzťahuje na nakladanie s odpadom vznikajúcim pri prieskume, ťažbe, úprave a skladovaní nerastných surovín a pri ťažbe.

Počas dvoch za sebou idúcich období, na ktoré sa vzťahuje táto správa (od 1. mája 2008 do 30. apríla 2011 a od 1. mája 2011 do 30. apríla 2014) boli členské štáty povinné uviesť do účinnosti a uplatňovať zákony, iné právne predpisy a správne opatrenia potrebné na dosiahnutie súladu s touto smernicou. Smernica sa mala transponovať do 1. mája 2008. Pri posúdení Komisie týkajúcom sa opatrení transpozície sa zistili mnohé prípady nesprávnej alebo iba čiastočnej transpozície smernice. Komisia začala 22 formálnych vyšetrovaní. V súčasnosti sú otvorené štyri súdne konania týkajúce sa nesúladu.

V súlade s článkom 22 smernice Komisia prijala rozhodnutia, ktorými poskytla usmernenia k niektorým aspektom smernice alebo ich interpretáciu alebo vypracovala ďalšie technické aspekty. Vypracovanie technických usmernení pre kontroly ešte nie je dokončené.

Podobne Komisia a Európsky výbor pre normalizáciu (CEN) vypracovali štandardizované metódy odberu a analýzy vzoriek, najmä s odkazom na článok 22 ods. 2 smernice.

V roku 2008 Komisia prijala zhrnutie referenčného dokumentu o najlepších dostupných technikách nakladania s hlušinou a odpadom z ťažby.

2.PODÁVANIE SPRÁV A VYHODNOCOVANIE

Podľa článku 18 ods. 1 sú členské štáty povinné predkladať Komisii každé tri roky správu o vykonávaní tejto smernice vypracovanú na základe dotazníka. V článku 18 ods. 1 sa takisto vyžaduje, aby Komisia uverejnila správu o vykonávaní smernice na základe správ predložených členskými štátmi.

Táto správa sa týka prvých dvoch období podávania správ, teda od 1. mája 2008 do 30. apríla 2011 a od 1. mája 2011 do 30. apríla 2014.

Podľa článku 18 ods. 2 sa od členských štátov tiež vyžaduje, aby každoročne predkladali informácie o všetkých udalostiach nahlásených prevádzkovateľmi, ktoré by mohli ovplyvniť stabilitu zariadení na nakladanie s odpadmi, a o všetkých významných nepriaznivých účinkoch na životné prostredie, ktoré odhalia kontrolné a monitorovacie postupy vykonávané v zariadeniach na nakladanie s odpadmi. Podľa článku 7 ods. 5 sa informácie uvedené v povoleniach udelených podľa tejto smernice sprístupnia aj príslušným vnútroštátnym štatistickým orgánom a štatistickým orgánom EÚ, ak sú potrebné na štatistické účely.

Posúdenie informácií poskytnutých členskými štátmi za prvé obdobie podávania správ poukázalo na obmedzenia súčasného trojročného systému podávania správ, ktorý sa zameriava na prijímanie opatrení členskými štátmi umožňujúcich vykonávanie ustanovení uvedených v smernici. Informácie poskytnuté v správach členských štátov Komisii neumožňujú posúdiť uplatňovanie týchto opatrení v praxi.

Okrem správ od jednotlivých štátov a v snahe získať úplnejší obraz sa použili aj ďalšie zdroje informácií. Patria sem najmä informácie, ktoré má Komisia k dispozícii o opatreniach, ktoré majú byť prijaté po haváriách alebo po stavoch blízkych haváriám, a informácie z ďalších všeobecných zdrojov, ako sú výskumné projekty a webové sídla národných agentúr.

Komisia pri preskúmavaní dostupných informácií využila služby nezávislých konzultantov.

Správy od členských štátov za obe vykazované obdobia sa posúdili najskôr z hľadiska úplnosti a následne s cieľom overiť, či opatrenia opísané v správach predstavujú komplexný súbor opatrení, bez toho, aby bol dotknutý súlad týchto opatrení so smernicou alebo ich samotné vykonávanie.

3.PODÁVANIE SPRÁV O VYKONÁVANÍ SMERNICE V ČLENSKÝCH ŠTÁTOCH

3.1.Zariadenia kategórie A: kľúčové ustanovenia

Vzhľadom na to, že len zlomok ťažobného odpadu vyprodukovaného v EÚ predstavuje riziko pre životné prostredie alebo ľudské zdravie, v smernici sa stanovuje systém diferencovaných záväzkov pre nakladanie s týmto odpadom a pre postupy udeľovania povolenia zariadeniam.

Smernicou sa zavádzajú prísnejšie povinnosti pre zariadenia, pri ktorých existuje vyššie riziko vplyvu na životné prostredie a zdravie ľudí v prípade havárie. Označujú sa ako zariadenia kategórie A. Jedenásť členských štátov uviedlo, že v rámci ich štátnych hraníc sa nenachádzajú žiadne zariadenia kategórie A.